2019. gada 17. decembrī Noteikumi Nr. 657

Rīgā (prot. Nr. 59 24. §)

**Grozījumi Ministru kabineta 2002. gada 19. februāra noteikumos Nr. 68 "Izglītības programmu minimālās prasības zobārsta, farmaceita, māsas un vecmātes profesionālās kvalifikācijas iegūšanai"**

Izdoti saskaņā ar likuma

"Par reglamentētajām profesijām un

profesionālās kvalifikācijas atzīšanu"

6. panta 2. punktu un

9. panta pirmo daļu

Izdarīt Ministru kabineta 2002. gada 19. februāra noteikumos Nr. 68 "Izglītības programmu minimālās prasības zobārsta, farmaceita, māsas un vecmātes profesionālās kvalifikācijas iegūšanai" (Latvijas Vēstnesis, 2002, 32. nr.; 2016, 75. nr.) šādus grozījumus:

1. Izteikt 3.3.16. apakšpunktu šādā redakcijā:

"3.3.16. klīniskās mācības."

2. Izteikt 10. punktu šādā redakcijā:

"10. Māsu klīniskās mācības ir izglītības programmas daļa, kurā izglītojamie, pamatojoties uz iegūtajām zināšanām, prasmēm un kompetencēm, apgūst pacientu vispārējās aprūpes plānošanu, nodrošināšanu un novērtēšanu tiešā saskarsmē ar slimu vai veselu indivīdu (un/vai sabiedrību). Izglītojamie apgūst prasmi strādāt veselības aprūpes komandā un vadīt to, organizējot pacientu vispārējo aprūpi (arī indivīda un sabiedrības izglītošanu veselības jautājumos). Lai apgūtu ar pacientu aprūpi saistītos pienākumus, izglītojamie piedalās tās ārstniecības iestādes nodaļas darbā, kurā notiek klīniskās mācības, ciktāl tas atbilst māsas kvalifikācijas ieguves mērķiem."

3. Izteikt 11. punkta ievaddaļu šādā redakcijā:

"11. Studiju programmā māsas kvalifikācijas ieguvei ir noteikts studiju kursu minimums. Atsevišķus studiju kursus var apgūt citu studiju kursu sastāvā vai apvienojot ar citiem studiju kursiem. Praktiskās mācības un klīniskās mācības ir saskaņotas ar izglītības programmas teorētisko daļu. Apgūstamo studiju kursu minimums ir šāds:".

4. Izteikt 11.4. apakšpunkta ievaddaļu šādā redakcijā:

"11.4. klīniskās mācības šādās māsas darba jomās:".

5. Aizstāt 12. punktā vārdus "prakses iegūšanu" ar vārdu "mācības".

6. Izteikt 14.3. apakšpunkta ievaddaļu šādā redakcijā:

"14.3. klīniskās mācības:".

7. Aizstāt 15. punktā vārdus "klīnisko praksi" ar vārdiem "klīniskās mācības".

Ministru prezidents A. K. Kariņš

Izglītības un zinātnes ministre I. Šuplinska